# A munkáltatók elvárásaihoz igazodik a Virtuális Munkaerőpiac Portál

Több mint félezer munkáltatói visszajelzés érkezett a Nemzeti Munkaügyi Hivatal (NMH) felmérésére, amelyet a Virtuális Munkaerőpiac Portál (VMP) szolgáltatásairól, valamint a jelenlegi funkciók használatáról kezdeményezett az NMH.

A válaszok alapján továbbra is elsődleges elvárás a teljesen ingyenes felhasználás, valamint a munkáltatók részére biztosított funkciók (állás-feltöltés, munkaerő-keresés) egyszerű, könnyen kezelhető megvalósítása. Ezeken felül innovatív javaslatként jelent meg a mobilalkalmazás készítésének, illetve a közösségi média használatának lehetősége. A munkaügyi szervezet – szintén a visszajelzésekhez igazodva – a közeljövőben egyszerűsíti a foglalkoztatói regisztrációt: a VMP október végi fejlesztése révén az IR-azonosítóval nem rendelkező cégek is el tudják majd kezdeni a Portál használatát.

A Nemzeti Munkaügyi Hivatal ezúton is köszöni a véleményfelmérésben részt vevő vállalkozások segítségét. A munkaügyi szervezet továbbra is arra törekszik, hogy a felhasználók igényeinek legmegfelelőbb Virtuális Munkaerőpiac Portál álljon ügyfelei rendelkezésére.